Imtella' Marzu 20, 2021 Rapport: Maria Muscat L-attur popolari Narcy Calamatta iħeġġeġ lill-anzjani ma jaqtgħux qalbhom mit-teknoloġija biex waqt il-pandemija ma jaqgħux f'solitudni. Calamatta huwa parti mill-kampanja ta' għarfien li qed issir mill-Aġenzija tat-Teknoloġija tal-Informatika, il-MITA biex meta l-anzjani jużaw l-internet, ikunu jafu kif jipproteġu lilhom infushom. Kawża tal-pandemija, ħafna anzjani qed jużaw l-internet biex ikunu jistgħu jikkomunikaw mal-qraba tagħhom, jew biex ikollhom aċċess għal diversi servizzi. L-Aġenzija tat-Teknoloġija tal-Informazzjoni, il-MITA, nediet kampanja biex l-anzjani joqgħodu attenti u meta jużaw l-internet jipproteġu lilhom infushom. L-attur popolari Narcy Calamatta, qed jgħaddi messaġġ biex l-anzjani joqgħodu għassa għal emails qarrieqa u ma jiftħuhomx, u jużaw software kontra l-viruses u spyware biex jipproteġu lilhom infushom milli tinsterqilhom informazzjoni importanti. TVM tkellem mal-kap tas-sigurtà u t-teknoloġija tal-MITA, Jonathan Cassar dwar il-kampanja ta' għarfien li qed tagħmel il-MITA f'dan ir-rigward. "Ninkoraġġuhom biex jużaw passwords iktar ikkumplikati, passwords għal kontijiet differenti tagħhom u fejn ma jafux jistaqsu għall-għajnuna u joqħodu attenti x'jaqsmu fuq il-midja soċjali, u l-preferenzi tas-sigurezza, biex ma jaqsmux xi ħaġa li ma jixtiqux." L-attur Narcy Calamatta li qed jagħmel din il-kampanja appella biex l-anzjani ma jaqtgħux qalbhom mit-teknoloġija. "Inwassal messaġġ, li la jirnexxieli jiena, li naqsam ritratti u videos, l-iktar bniedem qalbu maqtugħa mill-elettronika, jirnexxielu kulħadd, bil-paċenzja, u taraw li possibbli, anki aħna x-xjuħ, li nitgħallmu nużawhom dawn l-affarijiet." Il-Ministru għall-Ekonomija u l-Industrija, Silvio Schembri, qal li minħabba li l-anzjani qed jużaw iktar it-teknoloġija, il-Gvern ħaseb f'din il-kampanja biex l-anzjani jipproteġu ruħhom u anki qed jipprovdi servizzi b'xejn ta' wifi fid-djar tal-anzjani. Il-Ministru għall-Anzjani u l-Anzjanità Attiva, Michael Farrugia, qal li bħalma l-anzjani jieħdu ħsieb is-sigurtà tagħhom fil-ħajja normali, l-istess iridu jagħmlu meta jkunu fuq l-internet fid-dinja diġitali.